[dotb.eus] Berrizek Pirritx eta Porrotx, bertsoak eta antzerkiekin ospatuko du Euskararen Eguna | dotb Durangaldeko Telebista\nDeja un comentario\t/ AGENDA, BERRIZ / 2017-11-22 2017-11-22\nAzaroaren 24tik abenduaren 10era arte ikuskizun ezberdinak ikus daitezke\nPatxo Telleria eta Mikel Martinez dira «Ez dok hiru»ren protagonistak. Argazkia: Tartean Teatroa\nBERRIZ.- Berrizko Euskara Sailak zenbait jarduera antolatu ditu Abenduaren 3ko euskararen nazioarteko egunaren inguruan.\nHorrela Azaroaren 24an Pirritx eta Porrotxen “Borobila” izeneko ikuskizun berria ikusteko aukera egongo da arratsaldeko 17,00etan Olakueta Frontoian. Sarrerak salgai egongo dira 20, 21 eta 22an.\nAbenduaren 2an haurrentzako “ENE Kantak” ikuskizunarekin gozatzeko aukera izango da bi saiokin 16,30ean eta 18,30ean. Sarrerak salgai egongo dira 27,28 eta 29an.\nEta Euskararen Nazioarteko Egunean, abenduaren 3an, 12,30ean Bertso Saioa egongo da Miren Amuriza, Igor Elortza, Andoni Egaña eta Jone Uriarekin\nBukatzeko abenduaren 10ean “Ez dok hiru” antzerkia ere izango dugu. Antzerki-proposamen berria helduei zuzenduriko proiektua da hau, umorez egina, euskaraz, Patxo Telleriaren testuen zigilu nahastezinarekin eta Mikel Martinezek eta Telleriak berak interpretatuta.


«Oso pozik nago txirrindularitzan egindako ibilbidearekin, ez nuke ezer aldatuko» | Kirolak | IRRATIA\n2021 URR. 18 - 06:15h\nJon Irisarrik (Leaburu, 1995) txirrindulari profesional izateari utzi dio, bost urtez Caja Rural-RGA talde profesionalean izan ondoren. Hamahiru urtez txirrindularitzari lotuta egon da, eta NAIZ Irratian azaldu duenez, ez zuen lehengo ilusio bera lehiatzen jarraitzeko.\nJon Irisarrik txirrindularitza profesionala uzteko erabakia hartu du.\nBost urteren ostean, txirrindularitza profesionala uzteko erabakia hartu duzu. Pentsatzen dut hainbat faktoreren ondorioz hartu duzula erabakia, baina zein izan da arrazoi nagusia?\nEz da egun batetik bestera hartzen den erabakia. Urte batzuk eman ditut profesionaletan, eta urtetik urtera ikusi dut ilusioa galtzen joan naizela, ametsik gabe geratu naizela txirrindularitzan aurrera jarraitzeko. Uzteko erabakia hartu dut, eta beste gauza batzuk egingo ditut. Hainbeste eman didan kirola uztea ez da erraza, baina aldi berean ilusioa ematen zidan bukaera ematea.\nAipatu duzun bezala, asko pentsatutako erabakia da.\nBai, urte asko daramatzat txirrindularitzan, nire bizitza izan da azkeneko hamahiru urteetan. Beste ezer egin gabe, txirrindularitzan zentratu naiz. Oso zaila izan da beraz sentimendu horretatik erabakia hartzea.\nErabaki horiek hartzen direnean, pentsatzen dut erraza dela iritzia aldatzea. Hau da, dagoeneko erabakia hartuta izatea eta egun batean esnatu jarraitzeko gogoarekin.\nBenetan erabakia hartu arte asko pasatzen da. Lehenengo zuk pentsatzen duzu eta gero norbaiti komentatzen diozu. Aurrera joan ahala, gero eta gertuago ikusten duzu. Lasterketetan zure burua kanpoan ikusten duzu eta iristen da momentu bat non ikusten duzun zure buruak hau eskatzen dizula.\nEz zara bakarra izan, besteak beste, Xabier Murias eta Mikel Alonsok ere txirrindularitza uzteko erabakia hartu dute. Zergatik uste duzu hartu dutela erabaki hori? Zure arrazoi antzekoengatik edo bakoitzak bere arrazoiak izango ditu?\nNik uste bakoitzak bere arrazoiak dauzkala. Baina, azkenean, denok dakigu txirrindularitza kirol zorrotza dela, eta nik uste gogo asko eta ilusio asko izan behar duzula, eta buruz oso indartsu egon behar zarela, horretan aritzeko.\nTxirrindularitza profesionala utzi bai, baina bizikleta alde batera utziko duzu?\nAzkenean gorputzak berak eskatu egiten dizu. Orain, egia esan, beste kirol batzuk egiteko gogoa daukat. Guk ezin dugu txirrindularitza ez den beste kirolak egin, orain aprobatxatzen dut padelean jokatzeko, mendira joateko… beste kirol mota bat egin, baina zerbait egin, zeren gorputza oso ohituta dago kirola egitera eta bat-batean gelditzen zarenean, hasteko digestioa ez duzu ongi egiten. Txorakeri bat ematen du, baina garrantzitsuak dira horrelak gauzak.\nZure ibilbide profesionalarekin asebeteta sentitzen zara edo baduzu arantzaren bat hor nonbait?\nArantza bakarra geratuko zait, zerbait esateagatik. Urte honetan ezin izan dut Espainiako Vueltan parte hartu. Ahalko nuela uste nuen, baina azkenean ez nuen lortu selekzioan sartzea eta pixkat pena ematen dit. Baina ez da mundua amaituko. Oso pozik nago egindako ibilbidearekin, ez nuke ezer aldatuko. Azkenean, hau naiz ni eta neukan guztia eman dut.\nCaja Ruralean eman dituzu azken urte guzti hauek. Nola baloratu zenuke zure egonaldia taldean?\nEgia esan, taldea oso ondo portatu da nirekin. Beraiek igo zidaten profesionaletara eta beraiek mantendu zidaten. Egia da urte bat txarra izan nuela, eroriko asko izan nituen. Hala ere, kontratua berritzea lortu nuen. Beraiek beste aukera eman zidaten. Azkenean, txirrindularitza profesionalean urte bat txarra egin ondoren, zaila izaten da berritzea. Baina niri oso ongi tratatu ninduten, etxekoa banintz bezala, eta Caja Ruralari buruz ez daukat hitz txarrik, esker oneko hitzak dauzkat soilik.\nOrain arte zurekin izan da taldean Oier Lazkano. Dagoeneko eman du jauzia World Tourrera eta Movistar taldearekin arituko da datozen hiru urteetan behintzat. Nola ikusten duzu?\nOier «portento» bat da, txirrindulari indartsua da eta aurten kriston denboraldi amaiera egin du, Portugaleko Itzulia etapa bat irabaziz… Egia esan, Movistar talderako txirrindulari ona dela uste dut, tiraka jartzen baduzu edo taldekideei laguntzen oso ona delako, edozein ihesaldi edo klasikoetan ondo ibiliko da. Nik uste dut Movistarrek asmatu duela Oier fitxatzen, eta Oierrentzako leku ezinhobea dela Movistar.\nZalantzarik gabe, txirrindularitzak sakrifizio asko eskatzen du. Zer kendu dizu eta zer eman dizu txirrindularitzak?\nGauza asko eman dizkit, baina gauza asko kendu dizkit ere. Lagun mordoak eman dizkit mundu osoan zehar, leku asko ezagutu ditut eta balore asko eman dizkit ere. Langilea izan behar duzu, nahiz eta emaitza onak izan. Gauza txiki asko egin behar dituzu ondo, emaitza handiak lortzeko. Baina gauzak ere kendu dizkit: lagunekin egotea, neskarekin edo familiarekin denbora pasatzea… etxetik kanpo ere denbora pasa dut eta etxeko goxotasun hori kentzen dizu. Baina gauza gehiago eman dizkit kendu baino, zalantzarik gabe.\nBost urte hauetan, momenturen bat nabarmenduko zenuke bereziki?\nMomentu txarrak dauzkat buruan, baina nik uste onenekin gelditu behar naizela. Profesionaletara igo nintzen unea onena izan zen. Urte asko eman ditut borrokatzen, gazte, haur eta kadeteetan, baita zale bezala ere. Nire ametsa profesionala izatea zen, ez lasterketa bat irabaztea, baizik eta profesionala izatea. Lortu nuenean, niretzako izugarria izan zen. Egia bihurtu nuen ametsa eta ez nuke ezer aldatuko.\nOso gaztetan hasi zinen bizikleta gainean. Orduan inork esan izan balizu noraino iritsiko zinen, zer pentsatuko zenuke?\nGarai hartan pilotan eta txirrindularitzan ibiltzen nintzen. Kadeteetan hasi nintzenean, azkeneko sei lasterketak bakarrik amaitu ahal izan nituen, baina niretzat amaitzea irabaztea bezala zen. Baina orduan asko disfrutatzen nuen, lagun artean joaten ginen lasterketetara eta ondo pasatzen genuen. Hori gauza ederra da, baina ez nuke esango momentu horretan pentsatzen nuenik profesionaletara irtisko nintzela.\nZein izan zen inflexio puntu hori, non txirrindularitzan aritzeko erabakia hartu zenuen?\nGazteen kategorian izan zen. Urte nahiko ona egin nuen, Espainiako txapelketan, pistan, lasterketak irabazi nituen, baita errepidean ere. Eta afizionatuetan pasa nintzen profesional kategoria zeukan taldera, orain Fundación Euskadi dena. Orduan pentsatu nuen urte horietan ondo ibiliz gero, agian profesional izatera iritsi nintekeela. Eta ofizio izateko ilusio horrekin nengoen.\nEgunen batean seme-alabarik izango bazenu eta txirrindulari izan nahiko balu, zer esango zenioke?\nBarrutik ilusioa egingo lidake, baina pasa ditudan momentuak pasa eta gero, ondo pentsatzeko esango nioke. Oso gogorra da eta bokazio asko izan behar duzu, baina ilusioa egingo lidake, bai.\nKafe zalea zara, ez dakit horrekin lotutako zerbait egiteko asmorik duzun…\nKafea nire hobbya da, baina txirrindularitzarekin gertatu zaidana pasa zait, ez dut nahi nire afizioa lana bihurtu. Mundu horretan sartuko naiz, baina pixkanaka, nahi dudanean. Orain ari naiz ikasten goi maila bat Goierrin, fabrikazio mekanikoa, eta praktikak Laskorain ikastolan eta Tolosako kiroldegian. Kirol goi maila bat ikasi dut eta orain praktikekin beste goi maila egiten ari naiz. Nire etorkizuna hortik bideratu nahi dut.\nEta txirrindularitzari lotuta?\nHobby bezala bai, lasterketara joan, lagundu eta kito. Baina ez dakigu inoiz non bukatuko dugun.


Erakusleihoak apainduko dituzte 'Moby Dick' zikloaren barruan : Bidasoko Hitza\nErakusleihoak apaintzeko tailerrak antolatu dituzte 'Moby Dick' zikloaren barruan\nSantaMariaMadalena arte tailerreko arduradunek eta liburutegiak antolatu dituzte jarduerak; hil honen 5ean, 19an eta 26an egingo dituzte apainketak.\nMoby Dick zikloaren barruan, beste jarduera bat aurkeztu berri dute Hondarribiko Udal Liburutegiak eta SantaMariaMadalena arte tailerrak. Izan ere, bi eragileak elkarlanean, erakusleihoak apaintzeko zenbait tailer antolatu dituzte hil honetan zehar. Denera, sei erakusleiho izango dira Moby Dick-en gaiarekin lotuko dituztenak, eta horretarako lehen deialdia hilaren 5erako, larunbatarekin, luzatu dute. Horrez gain, hilaren 19an eta 26an ere elkartuko dira tailerreko kideak. Hitzordu guztiak 11:00 finkatu dituzte.


Bost talde lehian 640 kiloko txapelaren bila - GARA\nBost talde lehian 640 kiloko txapelaren bila\nEuskal Herriko Goma Gaineko Txapelketa abian jarriko da gaur arratsaldean, 17.00etatik aitzina, Abadiñoko probalekuan. Bertan hasiko da lehiaketa, eta bertan banatuko da lehenengo txapela, saio bakar batera jokatuko baitute 640 kilotako taldeek. Gaur erabakiko da, beraz, pisu horretako onena zein den.\nAbadiño A, Abadiño B, Amaiur, Ñapurrak eta Uztaritze lehiatuko dira bertan. Bi bizkaitar, bi lapurtar eta nafar bat. Abadiño da lehiaketa hau irabazteko faborito nagusia, baina ez pisu honetan bakarrik, baita gainerako guztietan ere.\nGaurkoan beren zaleen aurrean egongo dira eta ez dute hutsik egingo. Helburua, ordea, handiagoa da, beraien helburuetako bat izango baita lehenengo bi postuetan sartzea bi taldeak. Horretarako aurkaririk gogorrena Ñapurrak taldea izan liteke.\nGaurkotik aurrera ere aldaketa handirik ez da izango, betiko taldeak arituko baitira lehian. Lapurdik izango ditu ordezkaririk gehien, lau talderekin, eta ondoren Nafarroak, birekin. Bizkaiak bat seguru izango du, eta Sokarriren parte-hartzea zalantzan dago. Gipuzkoarra ere bakarra izango da lehiaketa honetan, eta Arabak, Zuberoak eta Nafarroa Behereak ez dute bat bera ere izango, betiere mutilen mailan.\nNesketan pisu bakarra jokatuko da, eta taldeak hiru izango dira. Nafar bat, gipuzkoar bat eta arabar bat. Nesketan, hiru saio egingo dituzte, eta 500 kilotan arituko dira Badaiotz, Girizia eta Beti Gazte taldeak.\nMutiletan, gaurkoa lehen eta azken jardunaldia izango da 640 kilotan. 680koa ere jardunaldi bakarrera jokatuko dute, baina hori otsailaren 14an izango da. Pisu horretan, Abadiño A, Abadiño B, Auzolan, Lagunak, Amaiur eta Uztaritze neurtuko dira.\nPisurik arinenean, 560koan, alegia, hiru jardunaldi jokatu beharko dituzte, eta bertan Abadiño, Ñapurrak, Berriozar eta Amaiur izango dira. Sokarrik lehiaketan parte hartzea erabakitzen baldin badu, pisu honetan parte hartuko du.\n600 kilotan eta hiru jardunaldi izango dituzte, eta honako hauek parte hartuko dute: Abadiño, Ñapurrak, Berriozar, Amaiur, eta Baiona. Pisu honetan ere Sokarriren zalantza geratzen da.\nTxapelketa gaur hasi, eta martxoaren 28an amaituko da, baina tarte horretan asteburu batean ez da lehiaketarik jokatuko, egun horretarako nazioarteko lehiaketa bat antolatu baitute Abadiñon. Zehazki, martxoaren 7an izango da hori, eta nazioarteko talde batzuk jadanik lotuta ditu, lehiaketa antolatu duen Abadiñoko taldeak.\nLehiaketari begira jarrita, garbi dago Abadiño izango dela berriro ere txapel guztiak lortzeko faborito nagusia. Bizkaitarrak pisu guztietan lehiatuko dira, eta dena irabazteko helburuarekin hasiko dira. Amaiur eta Ñapurrak izan daitezke aurkaririk gogorrenak, nahiz eta horrelako lehiaketetan ere agertzen diren ezusteak.


ARTgiak konfinamendua profitatu du bere lehen deialdi digitala egiteko | LosViciosDelColectivo.SiberiaFM.com\nARTgiak konfinamendua profitatu du bere lehen deialdi digitala egiteko\n2020-03-30 Los Vicios del Colectivo\n“Bi aukera genituen: erakusketak, hitzaldiak, mikro-antzerkiak eta bisita gidatuak bertan behera uzten jarraitzea edo zerbait ezberdina egitea eta sorkuntza erdigunean jartzen jarraitzea“, dio Iñaki Landa ARTgiako arduradunak. Begoña Lopez de Aberasturik, gainera, zehaztu du orain arte hiru erakusketa bertan behera utzi dituztela -Yone Estivarizek ezin izan zuen Latxa aurreikusi bezala bukatu-, Uxue Lopez de Arkauterena irailean berriro programatu dutela eta Estibaliz Aguirrerena urrira arte itxaron beharko duela jakinarazi dute-. “Berrprogramazio horiei mikro-antzerki bat eta artistek lehendik antolatuta zituzten jarduera paralelo guztiak gehitu behar zaizkie“, adierazi du.\nARTgia Sorgune · Aretoaren helburu nagusietako bat artea sustatzearen eta garatzearen alde egitea da, eta artista garaikideak ikusaraztea “sormen jarduera sustatzeko eta jarduera paraleloen bidez bere obraren sustapena eta zabalkundea errazteko“. “Herritar guztiok gure etxeetan gaudenean nekez gauzatu daitezke erakusketa eta zabalkundea orain arte planteatuta genituen moduan“, diote. Egoera horren aurrean, eta ARTgia euskal kultur ekosistema osoak duen bidegurutze zailaren aurrean, ezin zen besoak gurutzatuta geratu. “Artea eta sorkuntza garaikidea balioan jartzeko garaia da: une zail hauetan ikusarazi egin behar da“.\nHala, Enebada! eta Kultur ACT kultur elkarteek indarrak batu dituzte ARTgia sorgune & Aretoarekin #ARTdemia Deialdiaren Lehen Edizioa abian jartzeko, konfinamenduan zehar garatutako tokiko artisten sorkuntzak erdigunean jartzeko apustua egiten duena. “Une historiko klabe batean iristen den obren erakusketa birtual bat: pandemia bat“, azpimarratu du Lopez de Aberasturik.\n“Mende hasieran Obligaciones taldeak La epidemia se extende el virus trabaja con suavidad abesten zuen, eta ARTgiatik, momentu hori iritsi den unean proposamen artistiko berriei ireki nahi diegu leihoa. Euskal Herri osoko sortzaileek entzierro eta konfinamendu egun hauetan sortzen ari diren lanak erakutsi ahal izango dituzte, erakuslehio txiki bat zabaldu nahi izan dugu“, adierazi du Landak. Obra sortzea, beraz, COVID-19 epidemiari lotuta.\nBizi dugun une historikoaren garrantziak horrelako deialdi bat behar duela ulertzen du ARTgiak. Horregatik aukeratuko ditu gehienez 30 euskal artistaren lanak: Nafarroa, Araba, Bizkaia, Gipuzkoa, Lapurdi, Nafarroa Beherea edo Zuberoako lurraldeetan bizi edo lan egiten dutenenak. “Kapitulu berri bat da historian, fase berri bat, kontakizun ezberdina izango duena, eta utopiei eta distopiei atea ireki diena“.\nKapitalismoaren heriotza ekarriko al du? Eskubide murrizketa hau izango al da neo-faxismoaren atarikoa? Ohitu al gara salbuespen-egoerara? Zer ondorio izango ditu gure eguneroko hizkera belizistak? Zer da pentsamendu kritikoa osasun-larrialdiko egoera batean? Zer izango da Naomi Kleinen shockaren doktrina? Eta zer gertatuko da etorkizunean? Zein izango da artearen lekua krisialdian? ARTgia, Kultur Act eta Enebada! Taldeek arte garaikidea proposatzen dute, hiltzeko beldur zabalduaren aurrean.\nARTgiak konfinamendu egoeran ere sortzen jarraitzearen aldeko apustua egin du. Dena den, deialdi honetan parte hartzen duten eragileek ohartarazi nahi izan dute Euskal Herriko kultura eta sormen-industrien sektorea egoera “oso kritikoan” dagoela. “Europako herrialdeek, hala nola Alemaniak edo Frantziak, krisiari aurre egiteko eta KSIak alde batera ez uzteko zenbait ekintza abiatu dituzte, baina hemen ez dugu horrelakorik ikusten; ez Espainiako Gobernuaren aldetik, baina ezta Eusko Jaurlaritzaren, Nafarroako Gobernuaren eta Aldundien aldetik ere; ezta udalen aldetik ere“. Horregatik, beharrezkotzat jo dute egoera horretan premiaz planteatzea administrazioak hartu beharreko neurriak: krisi horrek kultur sektorean uzten ari den eragin kaltegarriak arintzen lagunduko duten neurriak.\nKultur Act, Enebada! eta ARTgiak bereziki azpimarratu nahi izan dute, adibidez, Kultura Sailaren Bitartez edo Sorgune bezalako deialdien egoera, baina baita beste deialdi batzuena ere, hala nola Gasteizko Udaleko Kultura Proiektuetarako deialdia. “Kasu guztietan, oinarriak dagoeneko argitaratu behar ziren, proiektuak aurkezteko aukera zabalik behar zen egon eta, guztietan, sine dieatzeratu dira“. Iñaki Landak azaldu duenez, “Telelanaren aldeko apustu publikoa egiten den bitartean, praktikan aukera hori ukatu egiten zaie sortzaileei, errotik moztu baitute proiektuak aurkezteko aukera, fase hori telematikoki soilik egin daitekeen arren“.\n“Horrek mugako egoera batera eraman du ekosistema kulturala, 2019an hainbat proiektu desagertu ondoren 2020a basamortu bihur dezakeena“. Arazoa bikoitza da: batetik, “Eragile batzuek ezin dutelako aurreko urtean egindako lana justifikatu, dena stand by -ean egoteagatik; eta, bestetik, ez dakitelako 2020ko egitasmoak noiz aurkeztu ahal izango dituzten“. “Erakunde bakoitza mundu bat da, eta egoera bakoitza ezberdina, baina unea da erakundeek elkarlanean aritzeko eta oso kontziente izateko unearen larritasunaz eta kultur ekosistema aberats bat paramo bihurtzeko aukeraz“, nabarmendu dute.\nAzkenik, elkarte horiek ohartarazi dute 2020. urteko azken hiruhilekoan kultur ekimenen saturazioa gerta daitekeela aurreikusten dutela. “Egoera honek ez die inolaz ere mesederik egiten ez publiko kulturalei, ez sortzaileei. Berbideratu ere egin behar da“, azaldu dute.\nHorrela, ARTgia, Enebada! Eta Kultur ACT-ek neurriak lehenbailehen hartzeko apustua egin dute eta zera proposatu dute, “2019ko justifikazioak eman ezin izan dituzten eragileei erraztasunak emateko erabakiak, 2020ko justifikazioak errazteko neurriak, denbora gutxiago egongo baita jarduerak garatzeko eta, batez ere, telematikoki aurkezten diren deialdi guztiak lehenbailehen martxan jartzeko, osasun-egoerak ahalbidetzen duenean jarduerak normaltasunez egin ahal izateko“.\nEntrada anteriorARTgia aprovecha el confinamiento para lanzar su primera convocatoria digitalPróximo entradaLos Vicios del Colectivo, nº588


KONTXIK BERE APPa SORTU DU – KZblog\nKONTXIK BERE APPa SORTU DU\nKaixo KZguneako lagunak! Bueltan nago jada, guztiz indarberritua gaboneko geldaldia eta gero. KZgunean irakasten diren ikastoroetan trabatzen jarraituko naiz.\nGaur, nire tablet-arekin KZguneko webgunean bueltaka nenbilen bitartean, ikastaro berri batzuk daudela ikusi dut. Hauetako bat “APP Inventor. Sortu zure APPak” urruneko ikastaroa da. Hau benetan interesgarria iruditu zait. Azkenaldian mugikorrentzako aplikazioekin eroturik nabil, – egiten ditudan gastuak kontrolatzeko aplikazioa ere instalatuta daukat – beraz, interesgarria iruditu zait gauza hauek ea nola sortzen diren jakitea, nahiz eta pixkat zaila iruditzen zaiten gaia izan arren.\nKZguneara hurbildu naiz eta Jonerekin hitz egin dut ikastaroari buruz gehiago jakiteko. Jonek, ikastaro honetan aplikazio bakunak sortzeko oinarrizko nozioak irakasten direala esan dit. Ikastaroa, modu dibertigarrian eta intuitiboan aplikazioak sortzen irakasten duen AppInventor izeneko aplikazioan oinarritzen da. Esan didana gustatu zaidanez, urruneko ikastaroan izena eman dut.\nKurtsoan zehar teoria pixka bat eman genuen. Hitzaurre txiki bat oinarrizko azalpenei buruz: programazioa, lengoaiak edo kodeak. Kontzeptu hauek nere bizimoduan beste gauza batzuekin lotzen nituen… Programazioa? Ni? Telebistakoa…\nOndoren, AppInventor-eko mundu liluragarrian barneratu gara. Google-en aplikazio honi esker Android-entzako aplikazioak dohain diseinatzea posible da. Internetera konektatzearekin eta zer motatako aplikazioa sortu nahi dugun aukeratzearekin nahikoa da: ezigarria, multimedia, geolokalizatzailea, webgunea edo jokoa. Zer nahi duzue esatea? Zailagoa izango zela uste nuen…\nAppInventor-en joko bat sortzea erabaki dut… Eta hortan nabil, ondo funtzionatuko duela espero dut. Laster arte!\n“Zure aplikazioak sortzen ikasi nahi duzu? Izena eman APP Inventor. Sortu zure APPak ikastaroan”\nNork KZgunea| 2018-01-11T12:50:28+00:00\t2018/01/11|Informatika eta Teknologi berriak, Internet y nuevas Tecnologías|Iruzkinik gabe


TAKE Tolosa :: AMAITU DA DENBORALDIA TAKE UZTURRERENTZAT ERE\nBeraien multzoko 3.postuan amaitu dute.\nLarunbat honetan Lezora bidaiatu zuten azken partidua jokatzeko. Hasiera batean behintzat zailtasun handirik ez zuen partidua zen, aurkariak sailkapenean azkenak zirelako. Baina, erasoan jokaldi onak egin arren ez zituzten saskiratzeak sartzen. Honek, jokalarien segurtasun falta eragin zuen eta erasoan blokeatuta egon ziren. Aulkian ere burumakur zeuden.\nAtsedenaldian ordea, txipa aldatu eta zekitena erakusteko irrikaz atera ziren kantxara. Azken bi laurdenetako jokoak ez zuen zerikusirik eduki aurreko biekin. Erasoan askoz ere agresiboagoak ziren eta konfiantza irabaziz joan ziren. Defentsan erakutsi zuten denboraldi hasieratik honaino egindako aurrerapena. Lehen partiduetan bakoitzak berea defendatzen zuen eta eskas. Baina, oraingoan defentsan ere talde izaera nabaritu zen eta aurkariei izugarri kostatzen zitzaien saskiratzeak lortzea. Horrela, hasierako inpotentzia hori alde batera utzi eta azken partidua sentsazio onekin amaitu zuten. Gainera, hiruko marratik ere ausartzen direla erakutsi zuten, Ixiar eta Noraren hiruko saskiraketekin.\nMaiatzaren bukaera iristearekin batera, iritsi da aurtengo denboraldiaren amaiera ere. Gezurra badirudi ere 9 hilabete pasa dira taldearen lehen entrenamendutik. Hasieratik talde giroa paregabea izan da eta horrek kantxan ere talde jokoa izugarri indartzen lagundu du. Hasierako talde jokoak eta oraingoa guztiz ezberdinak dira, denek asko ikasi baitute. Beste hainbeste ikasi dugu entrenatzaileok ere.\nEntrenatzaileon partez zorionak eta mila esker talde osoari, plazer bat izan da. Jarraitu umore, irribarre eta ilusio berdinarekin!! Aupa zuek!


Irekia Eusko Jaurlaritza - Gobierno Vasco :: EHAA xedapena 201800083\nAldizkariaren data: 2018-01-08 Aldizkari honetan argitaratua: 2018005\nXedapenaren data: 2018-01-02\nHurrenkenaren zenbakia: 201800083\n2017/01/04an argitaratutako 2017/01/02ko AGINDUA indargabetzen du \n«Haurreskolak Partzuergoaren» haur-eskolen espedienteak ikusi dira, eta agindu honen eranskin gisa agertzen dira.\nArloko erakunde eskudunek aipatutako espedienteei buruzko txostena eman dute.\nArau hauek ikusi dira: azaroaren 16ko 215/2004 Dekretua (azaroaren 19ko EHAA), 0 eta 3 urte bitarteko umeentzako haur-eskolek bete beharreko gutxieneko baldintzak ezarri zituena –dekretu horrek, halaber, 2002-2003 eta 2003-2004 ikasturteetan Euskal Autonomia Erkidegoko zero urtetik hiru urtera bitarteko umeen haur-eskolak arautu zituen dekretuaren artikulu batzuen indarraldiari eutsi zion–; abenduaren 17ko 297/2002 Dekretua (abenduaren 31ko EHAA), 2002-2003 eta 2003-2004 ikasturteetan Euskal Autonomia Erkidegoko zero urtetik hiru urtera bitarteko umeen haur-eskolak arautu zituena; 2008ko apirilaren 10eko Agindua (maiatzaren 19ko EHAA), azaroaren 16ko 215/2004 Dekretuaren azken xedapenetako lehenengoa garatzen duena; bai eta gai horretan aplikatzekoak diren gainerako xedapenak ere. Horiek horrela, hau\n1. artikulua.– 2017-2018 ikasturtetik aurrera, jarraian zehazten den «Haurreskolak Partzuergoaren» haur-eskola irekitzeko eta jardunean jartzeko baimena ematen da:\nIzen generikoa: Partzuergoko Haur Eskola\nIzen espezifikoa: «Bilboko Haurreskola-Sánchez Marcos»\nTitularra: Haurreskolak Partzuergoa\nHelbidea: Recalde zumarkalea, 51D\n– Haur Hezkuntzako 1. zikloa.\n2. artikulua.– Baimena ematen da ondorengo haur-eskolen helbideak aldatzeko; hona zein izango duten aurrerantzean helbide berria: Berantevillako Haurreskola (Kod. 01006459), Dalmacio Sánchez kalea 14, Berantevilla; Arteako Haurreskola (Kod. 48017927), Herriko plaza 2A, Artea, eta Zallako Haurreskola (Kod. 48016716), Angelita Berroeta Ontañón kalea 1, Zalla (Aranguren).\n3. artikulua.– Argitara ematen da agindu honen eranskinean Haur Hezkuntzako lehenengo zikloa emateko baimena duten «Haurreskolak Partzuergoaren» haur-eskolen zerrenda.\n4. artikulua.– Haur-eskolek indarrean dagoen araudiak eskatzen dituen espazioak eta instalazioak izan behar dituzte, eta araudi horrek ezartzen dituen baldintzak bete.\n8. artikulua.– Ikastetxeek Eraikingintzaren Kode Teknikoa bete beharko dute (martxoaren 17ko 314/2006 Errege Dekretuak onartua), bai eta indarreko legeriak ezartzen dituen higiene, osasun, akustika, bizigarritasun, segurtasun eta irisgarritasun baldintzak ere. Instalazioen titularrarena izango da baldintza horiek ez betetzearen erantzukizuna.\nIndargabetu egiten da Hezkuntzako sailburuaren 2017ko urtarrilaren 2ko Agindua, Haur Hezkuntzako 1. zikloa emateko baimena duten «Haurreskolak Partzuergoaren» haur-eskolen zerrenda argitaratzeko dena.\nAGINDUA, 2017ko martxoaren 14koa, Hezkuntzako sailburuarena, Zallako (Bizkaia) «Landabaso Eskola Aktiboa» Haur eta Lehen Hezkuntzako ikastetxe pribatua baimena aldatzeko dena.\nAGINDUA, 2018ko apirilaren 13koa, Hezkuntzako sailburuarena, Zallako (Bizkaia) «Landabaso Eskola Aktiboa» Haur eta Lehen Hezkuntzako ikastetxe pribatuaren baimena aldatzeko dena.\nAGINDUA, 2018ko apirilaren 13koa, Hezkuntzako sailburuarena, Erandioko (Bizkaia) «Jado» Haur, Lehen eta Bigarren Hezkuntzako ikastetxe pribatuaren baimena aldatzeko dena.


Haragia ere, ekologikoa Haragia ere, ekologikoa\nIra 14, 2017\tNork\tGoierriko Hitza\t-\nHaragia ere, ekologikoa\nAbeltzaintzak ere badu bere lekua aurten Goierriko Hamabostaldi Ekologikoan. Txekor haragia arau ekologikoei jarraiki ekoizten duten lau baserritarrek beren esperientziaren berri emango dute.\nProduktu ekologikoen kontsumoa lurrak zuzenean ematen dituen horiekin bakarrik lotzen dute askok, baina beste hainbat elikagaik eta produktuk ere badituzte ekologikoak direla egiaztatzen duten ziurtapenak, tartean txekor haragiak. Goierrin, txekor haragi ekologikoa ekoizten duten lau baserri daude, eta GoiEko Haragia markapean komertzializatzen dute, kontsumitzaileari zuzenean salduta.\nOlaberriko Aitor Aranburu, Itsasoko Garikoitz Aiesta eta Gorka Sasieta eta Segurako Jose Jabier Basurto dira abeltzaintza ekologikoan inskribaturiko lau baserritar horiek, eta egunotan egingo den Goierriko Hamabostaldi Ekologikoak tartea eskainiko die bere egitarauan, bi ekitaldirekin. Hala, hilaren 21ean, osteguna, Abeltzaintza eta haragi ekologikoa Goierrin izeneko dokumentala aurkeztuko dute Ataungo zineman, eta hilaren 23an, larunbata, Itsasoko Mandubi-zahar baserrira bisita egin ahal izango da abeltzaintza eta haragi ekologikoa gertutik ezagutzeko eta dastatzeko.\nGanadua beti bezala hazita\nEkoizpen ekologikoak eta tamaina aldetik antzeko ustiategiak izateak –baserri bakoitzean 7-12 behi ama daude– lotu zituen duela hiru urte Goierriko lau baserritar hauek GoiEko Haragia proiektuan, beren baserrietan ekoitzitako txekor haragia elkarrekin komertzializatzeko helburuarekin. Laurek senideengandik jaso zituzten baserriak eta haiengandik ikasi zuten lan egiteko betiko era, «gaur ekologikoan lan egiteko erarekin parekatu daitekeena». Aiestak dioenez, «diferentzia nagusia» hauxe da: «Ekologikoan egoteak ziurtagiri bat dauka bere baitan, eta ziurtagiri hori jasotzeko araudi bat bete behar da, ENEEK Euskadiko Nekazaritza eta Elikadura Ekologikoaren Kontseiluak finkatu duena». Bestela, dio, «ganaduaren hazkuntza lehen bezala edo antzera egiten da; orain bitarteko gehiago ditugu traktoreekin-eta, baina ganadua haztea edo gizentzea industria kimikoa garatu aurretik egiten zenaren pare egiten dugu: herbizida eta pestizidarik gabe, eta gehigarri kimiko edo transgenikorik gabeko pentsuekin». Lan administratiboa ere gehitu zaio baserriko «betiko lanari».\nENEEK-ek ezarritako araudi horretan, besteak beste, ustiategiaren tamaina, ukuiluaren antolaketa, bazkaguneen hedadura, abereen elikadura eta hiltegian jasotzen duten tratua zehazten dira. «Ganaduaren maneiua eta inguruarena ere kontrolatuta dago», azaldu du Mandubi-zaharreko baserritarrak: «Inguruarekiko errespetuz lan egiten dugu, inolako gain esplotaziorik gabe eta osasuna eta kalitatea, izan animaliena izan lurrena, bermatuz». Hala, lurrerako produktu kimikorik ezin da erabili eta animalientzako antibiotikoen erabilera mugatuta dago; espazioaren aldetik ratio batzuk bete behar dituzte ukuiluan zein belardietan, txekorrak ukuilu barruan parkerik gabe ematen duten denbora ere neurtuta dute, kanpotik erositako pentsua eta belarra pestizida, herbizida eta ongarri kimikorik gabekoak izan behar dira… Araudi zorrotza, azken produktua, haragia, %100 ekologikoa dela bermatzeko.\nTxekorrak horrelako zainketarekin hazi eta gero, haragiak onurak jasoko dituela ezin da zalantzan jarri. Horrela azaltzen ditu onuretako batzuk Aranburuk: «Animali batek sustantzia kimikorik jaten badu, hori bere gantzera igarotzen da, eta haragi ekologikoak ez du horrelakorik, ezta esneak ere. Gainera, animaliak, gureak bezala, belar freskoa eta onduarekin elikatzen badira batez ere, Omega 3 gantz hobeak garatzen dituzte eta bere haragia ilunagoa izango da eta gustu gehiago izango du».\nEkoizpen ekologikoak ingurumenean eragiten dituen onurak ere ez dituzte ahazteko GoiEko proiektuaren bultzatzaileek.\nAitor Aranburu: «Garai bateko salmenta zuzenaren garaira itzuli gara GoiEko-n»\nHaragia kontsumitzaileari zuzenean helarazten diozue.\nBai. Gure inguruan eredu ekologikoa bultzatzeaz gain, ekoizten dugun haragia komertzializatzea ere bilatzen genuen lantaldearen sorrerarekin. Gure produktua eskaintzeko garaian izugarrizko abantaila ikusten genuen elkartu eta kontsumitzaileari ia etengabe haragi ekologikoa izateko aukera eskainita.\nBa al dago eskaririk?\nGizartea geroz eta kontzientziatuago dago zer jaten duen horrekin, eta ekologikoa berme bat da. Beraz, bai, eskaria badago. Guk hiru urte daramagu ia GoiEkorekin eta bakoitzak bere bezeroak izateaz gain, amankomunean ere baditugu beste batzuk.\nNola funtzionatzen du Goi Ekok?\nGure haragia nahi duenak eskaria egin behar du. Horretarako, goiekoharagia.wordpress.com webgunea dugu, gure kontaktu guztiekin. Txekorra hiltzen dugunean eskaria egin duten horiekin harremanetan jartzen gara eta haragi loteak nola eta non entregatu adosten dugu.\nEtxera eramaten duzue haragia, beraz.\nEtxera, edo bezeroak nahi duen lekura.\nSaltzeko beste modu bat da hori.\nGarai batean baserritarrek egiten zuten zuzeneko salmenta, esnea, barazkiak, arkumeak… Ohitura hura galtzen joan zen arren berriz berreskuratzen ari gara, besteak beste kontsumo taldeei esker. Haragiaren kasuan ere salmenta zuzena egiten dugu, garai bateko ohituretara itzuli gara eta etxera eramaten diogu bezeroari produktua. Baina bai, egia da, salmenta beste modu batean egiten dugu, lehen baserritarrak txekor osoa saltzen ziolako harakinari, eta guk, orain, zatika, loteetan banatuta saltzen dugulako eta bezeroari zuze-nean gainera.\nZer daukate lote horiek?\nHiltegian bertan prestatzen dizkigute. Bost kilo haragiz osatuta daude, eta 70 euroan saltzen ditugu. Lote bakoitzak pakete txikiak ditu: txuleta bat edo bi, xerrak, saiheskia, zankarroia, gisatzekoa eta haragi txikitua daukate guztiek.\nUrteko edozein garaitan eros al daiteke?\nBai, lau ekoizle izatean, gure artean antolatzen gara, eta ia urte osoan bermatu dezakegu haragi eskaintza.\nZein abantaila ditu haragia horrela erosteak?\nGertuko ekoizleak gara, konfidantza osokoak eta bezeroek ezagutzen gaituzte. Gure baserriak ezagutzeko aukera ere badute, lan nola egiten dugun ikusi nahi badute. Gainera, bezeroari ez diogu inolako konpromisorik eskatzen eta nahi duenean bakarrik erosiko du haragia.\nBesterik saltzen al duzue?\nGu lauotatik bi bizi gara osorik baserritik, Gorka eta ni neu, Joxe Jabierrek eta Garikoitzek beste jarduera batekin partekatzen dute baserria. Denok ere produkzioa dibertsifikatuta daukagu: Gorkak baratzea ere badu kontsumo talde batera bideratuta, fruitu txikiak eta fruitu arbolak ere bai, nik behi esnea egiten dut eta oilaskoak hazten ditut, Joxe Jabierrek arkumeak…\nLau zarete Goi Ekon. Taldea zabaltzeko asmorik ba al duzue?\nLaster taldean beste bi baserri sartuko direlakoan gaude, Zeraingo baserritar bat eta Mutiloako beste bat. Talde irekia da gurea eta indartu egin nahi dugu.


Bloga – 2 orrialdea – ARGIBE\nBoluntak antolatutako prestaketa jardunaldian parte hartu genuen\nIgaro den otsailaren 4an, beste boluntariotza erakunde batzukin batera, “Hacia una cultura del voluntariado” izenburua zuen jardunaldian parte hartu genuen.\nEuskal Museo Arkeologiko, Etnografiko eta Historikora bisita\nArgitaratua 8 otsaila, 2018 Egilea adminKategoriak Bestelakoak, Uncategorized @euIruzkin bat utzi\nIgaro den otsaileko 9an, Getxoko Bihotz Sakratua egoitzeko egoiliar batzurekin, Bilbo Zaharreko Euskal Museo Arkeologiko, Etnografiko eta Historikoa bisitatu genuen. Ilustratu gintuzten gidariez kontatu genuen. Bereziki interesgarria izan zen balea-ehizari buruzko azalpena.\nArgibe saskibaloi egokituarekin\nArgitaratua 8 otsaila, 2018 Egilea adminKategoriak News, Uncategorized @euIruzkin bat utzi\nMartxoaren 10 eta 11n, Txurdinagako polikiroltegian, egokitutako saskibaloi ekitaldi oso berezi bat ospatu zen eta Argibek han parte hartu nahi zuen 10 boluntariorekin. Europa mailan garrantsitzua den “Andre Vergauwen Cup” lehiaketako finalerako sailkapen erronda bat zen. Bidaideak Bilbao BSR taldeak garaipena lortu zuen bere lau konpromisoetan, Ingalaterrako, Errusiako, suitzar eta Frantziako taldeen kontra eta, honela, apirilean, Toulousen ospatuko den azkeneko faserako sailkatzea lortu du.